
Fesztiválszervezés kockázatmenedzsmentje

A dolgozat célja, hogy kielemezzük milyen kockázatok járnak egy fesztivál szervezésével, mind a szervezési időszak, mind pedig a rendezvény leforgása alatt. Mindezen lehetséges kockázatok meghatározása után, egy olyan útmutatót alakítunk ki, amely segítséget nyújthat a fesztiválok szervezőinek a lehetséges vészhelyzetek kezelésére.

Annak érdekében, hogy beazonosítsuk a rizikó tényezőket, először meg kell értenünk a logisztikai hátterét egy ilyen rendezvénynek, hiszen a legtöbb kockázat a nem megfelelő logisztika következménye.

Kutatásunk során nem csak elméleti síkon gondolkodtunk, hanem erdélyi fesztiválokkal is egyeztettünk, azonosítottuk a kockázatokat, majd megoldást kerestünk rájuk, oly módon, hogy ezek általánosan alkalmazható gyakorlati minták legyenek.

Eredményeinkből kiderül, hogy a bekövetkező veszélyek két nagy csoportba sorolhatóak: külső és belső. A külső veszélyek esetében, olyanokra gondolunk, amelyek felett nincs kontrollunk (pl. időjárás, érdektelenség). A belső veszélyek szervezetlenség, humánerőforrás hiány, vagy nem megfelelő logisztika szüleményei. Elvárásaink alapján a külső veszélyekre úgynevezett vészterv a megoldás, míg a belsőkre az általunk kialakított ajánlások. Ezeknek a módszereknek az alkalmazásával egy eredményesebben megszervezett rendezvény érhető el.



